《沧洲灌夫诗为周子谅赋》
元代·郭钰

往年曾踏沧洲路，沧洲仙人留我住。紫霞裁剪成春衣，到今挂在珊瑚树。

十载人间走尘雾，惟爱周郎读书处。云气寒深连竹松，江波晴涨摇窗户。

清晓中庭遗鹤羽，太乙青藜夜相语。晚菘春韭东西畦，鸟啼桑阴日当午。

浦云分送疏疏雨，抱瓮归来不知苦。嗟我已负沧洲期，羡君独得沧洲趣。

江山今古武陵源，姓名伯仲苏公圃。畦外有田多种黍，长使糟床压香醑。

招隐先须招我来，到门不用分宾主。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。